
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	20 februarie 2017

	Nr.
	4c-7/768


R A P O R T

asupra propunerii legislative pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx 440/2016 din 10 octombrie 2016, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.308/06.04.2016)

· avizul favorabil al Comisiei pentru buget, finanţe şi bănci 
(nr.4c-2/678/02.11.2016)
· avizul favorabil al Comisiei juridice, de disciplină şi imunităţi 
(nr.4c-11/1106/17.10.2016)

· avizul negativ al Comisiei pentru egalitatea de şanse pentru femei şi bărbaţi (nr.4c-17/1019/18.10.2016)

· punctul de vedere, negativ, al Guvernului (nr.280/20.09.2016).

Propunerea legislativă are ca obiect de reglementare modificarea şi completarea Legii nr.76/2002, în sensul subvenţionării antreprenoriatului absolvenţilor prin acordarea unor sume pentru începerea unei activităţi independente.
La dezbaterile care au avut loc în şedinţa comisiei din 15 februarie 2017 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii şi Justiţiei Sociale:
· d-l Adrian Dobre – Secretar de Stat

· d-na Tania Grigore – director.
La lucrările comisiei şi-au înregistrat prezenţa 16 deputaţi, din totalul de 19 membri ai comisiei.
Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 4 octombrie 2016.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative deoarece măsura propusă conduce la creşterea deficitului bugetar, deficit ce ar urma să fie acoperit  din excedentul estimat la bugetul asigurărilor pentru şomaj. 
Menţionăm că în cadrul schemei Romania Start-Up Plus, sunt  finanţate prin Programul Operational Capital Uman (POCU) 2014-2020, scheme de finanţare promovate de salariaţi, şomeri sau persoane inactive ce atinge astfel susţinerea antreprenoriatului în rândul tinerilor. Precizăm că programul POCU 2014-2020 a fost aprobat de Comisia Europeană şi beneficiază de o alocare de 5 miliarde de euro, din care 4,36 miliarde de euro din fonduri europene (Fondul Social European - FSE şi Iniţiativa privind ocuparea Tinerilor - IOT) fiind structurate pe axe prioritare care susţin tinerii.

PREŞEDINTE,



SECRETAR,


Adrian SOLOMON


CSÉP Éva-Andrea
Întocmit,

Consilier parlamentar Adriana Breazu

